एपीएफ विजयी
लालबन्दी गोल्डकप फुटबलको शुक्रबार विभागीय टोली एपीएफ क्लबले सिक्किम युनाइटेडलाई टाइब्रेकरमा ४–१ ले पराजित गरेको छ ।
सर्लाही — लालबन्दी गोल्डकप फुटबलको शुक्रबार विभागीय टोली एपीएफ क्लबले सिक्किम युनाइटेडलाई टाइब्रेकरमा ४–१ ले पराजित गरेको छ ।निर्धारित समयमा दुवै टोलीबाट २–२ गोल भएपछि खेल टाइब्रेकरमा पुगेको थियो । सिक्किमबाट नागेन तामाङले मात्र गोल गरे । सञ्जय क्षेत्रीको प्रहार पोलमा लाग्यो भने पासाङ लामाको प्रहार एपीएफका गोलकिपर राजु नगरकोटीले बचाएको थिए ।खेलको सातौं मिनेटमा एपीएफका श्याम नेपालीले पेनाल्टी बक्स नजिक पाएको पासमा गोल गर्दै टोलीलाई अग्रता दिलाए । लगत्तै १३ औं मिनेटमा सिक्किमले गोल फर्कायो । कर्नर बलमा पासाङ लामाले गोल गर्दै खेल बराबरी गरे ।एपीएफका प्रवीण स्याङतानले १५ औं मिनेटमा अर्को गोल गरेर टोलीलाई अग्रता दिलाए । पेनाल्टी बक्स नजिक सिक्किमका खेलाडीले बल क्लियर गर्न खोज्दा आफ्नो खुट्टामा आइपुगेको बललाई स्याङतानले सजिलै गोलमा परिणत गरे ।खेल बराबरीमा ल्याउन सिक्किमका खेलाडीले निकै मिहिनेत गरे । २७ औं मिनेटमा मध्यभागबाट अघि बढाएको बलमा सिक्किमका नागेन तामाङले गोल गरेर बराबरीमा ल्याए । मध्यान्तरअघि दुवै टिमले थप गोल गर्न सकेन । दोस्रो हाफको १५ मिनेटपछि भने सिक्किमले लगातार पेलेर एपीएफलाई रक्षात्मक अवस्थामा खुम्च्याएको थियो । सिक्किमले दोस्रो हाफमा पाँचपल्ट गोल गर्ने राम्रो प्रयास गरेपनि असफल भयो ।एपीएफका गोलकिपर राजु नगरकोटी म्यान अफ द म्याच घोषित भए । शनिबार रमपम झापा ११ र जावलाखेल युथ क्लबबीच प्रतिस्पर्धा हुनेछ ।